Yal inzi i d-yellan deg wungal-a yesɛa azal-is acku irennu cbaḥa i tira, teddun akk d isental. ɣer tama n yinzan, aṭas n temsal nniḍen i yellan deg wungal Nayla, am temɛayin akk teḥkayin icudden ɣer tmetti taqbaylit. Deg wungal Nayla, inzan cudden ɣer tudert n umdan, ɣef waya i ṭṭuqten yisental i ɣef d-ttawin. Ad d-nebder seg-sen isental n tmetti d yisental icudden ɣer wazalen n tmetti taqbaylit tamensayt akken daɣen llan ula d isental icudden ɣer tdeyannit. D isental i yebḍan ula d nutni s timmad-nsen ɣef temsal yemxallafen.